രാഹുലിനെ വിമര്ശിച്ചാല് വെറുതെ ഇരിക്കില്ല മാദ്ധ്യമങ്ങളെ ഭീഷണിപ്പെടുത്തിയ ഛത്തീസ്ഗഡ് മുഖ്യമന്ത്രിക്കെതിരെ ആഞ്ഞടിച്ച് ബിജെപി ന്യൂഡല്ഹി: രാഹുല് ഗാന്ധിയെ വിമര്ശിച്ചതിന് മാദ്ധ്യമങ്ങളെ ഭീഷണിപ്പെടുത്തിയ ഛത്തീസ്ഗഡ് മുഖ്യമന്ത്രി ഭൂപേഷ് ബാഗലിനെതിരെ രൂക്ഷവിമര്ശനവുമായി ബിജെപി. പഞ്ചാബില് രാഹുല് ഏറ്റുവാങ്ങിയ തിരിച്ചടി മറച്ചുവയ്ക്കാനാണ് ഭൂപേഷ് മാദ്ധ്യമങ്ങളെ പഴി ചാരുന്നതെന്ന് ബിജെപി വക്താവ് സംപിത് പത്ര ആരോപിച്ചു. പഞ്ചാബിലെ പ്രശ്നങ്ങള് പരിഹരിക്കുന്നതില് രാഹുല്ഗാന്ധി വന് പരാജയമായി. ഇത് മറച്ചുവയ്ക്കുന്നതിനാണ് മാദ്ധ്യമങ്ങളേയും മാദ്ധ്യമപ്രവര്ത്തകരേയും പഴി ചാരി ശ്രദ്ധ തിരിക്കുന്നത്. രാഹുല്ഗാന്ധിയെ ചോദ്യം ചെയ്യുകയോ കുറ്റപ്പെടുത്തുകയോ ചെയ്താല് അവരെ ഒരിക്കലും വെറുതെ വിടില്ലെന്നാണ് ഒരു മുഖ്യമന്ത്രി പറഞ്ഞത്. ഇത് ദൗര്ഭാഗ്യകരമാണ്. ഇത് ഒരിക്കലും സ്നേഹത്തിന്റെ രാഷ്ട്രീയമല്ല സംപിത് പത്ര പറഞ്ഞു. രാഹുല് ഗാന്ധിയെ വിമര്ശിച്ചുവെന്നാരോപിച്ച് കഴിഞ്ഞ ദിവസമാണ് ഭൂപേഷ് ബാഗല് മാദ്ധ്യമങ്ങളേയും മാദ്ധ്യമപ്രവര്ത്തകരേയും ഭീഷണിപ്പെടുത്തിയത്. നിങ്ങള് ചെവി തുറന്ന് കേള്ക്കൂ. രാഹുല് ഗാന്ധിയാണ് ഇപ്പോള് പ്രതിപക്ഷത്തിന്റെ പ്രധാന നേതാവ്. അദ്ദേഹത്തെ അപമാനിക്കുന്നത് കോണ്ഗ്രസ് പ്രവര്ത്തകര് ഒരിക്കലും അംഗീകരിക്കില്ല. മാദ്ധ്യമങ്ങള്ക്ക് ബഹുമാന്യമായ ഒരു ചുമതലയുണ്ട്. എന്നാല് അതിന്റെ പരിധി ലംഘിക്കുന്നത് ഒരിക്കലും അംഗീകരിക്കാനാകില്ല ഭൂപേഷ് ബാഗല് ട്വീറ്റില് പറയുന്നു. അഭിപ്രായ സ്വാതന്ത്ര്യത്തെ മൂടി വയ്ക്കണമെന്നാണോ കോണ്ഗ്രസ് ആഗ്രഹിക്കുന്നതെന്നും സംപിത് പത്ര ചോദിച്ചു. കോണ്ഗ്രസ് എത്രയോ നാളുകളായി പ്രധാനമന്ത്രി നരേന്ദ്രമോദിയെ ലക്ഷ്യമിട്ട് വിമര്ശിച്ച് കൊണ്ടിരിക്കുകയാണ്. ഏറ്റവും മോശമായ ഭാഷയാണ് അവര് അദ്ദേഹത്തിനെതിരെ ഉപയോഗിക്കുന്നത്. ആറ് മാസത്തിനുള്ളില് ഇന്ത്യയിലെ യുവാക്കള് പ്രധാനമന്ത്രിയെ വടിയെടുത്ത് അടിച്ചോടിക്കുമെന്നാണ് 2020 ഫെബ്രുവരിയില് വയനാട്ടില് നടന്ന പരിപാടിയില് രാഹുല് ഗാന്ധി പറഞ്ഞത്. പക്ഷേ ഇപ്പോള് രാജ്യത്തെ എല്ലാ സംസ്ഥാനങ്ങളും കോണ്ഗ്രസിനെ തള്ളിക്കളയുകയാണ്. പഞ്ചാബില് അവരുടെ നേതാക്കള് പരസ്പരം പോരടിക്കുകയാണെന്നും സംപിത് പത്ര പരിഹസിച്ചു.